K O R R A L D U S

Haapsalu,			28. oktoober 2009 nr 632

Keeldumine maa ostueesõigusega
erastamise eeltoimingute tegemisest
(Raudteetammi tee maatükk 4, Haapsalu)

Maa ostueesõigusega erastamist korraldab maavanem. Kohalik omavalitsus teeb maa ostueesõigusega erastamisel seaduses ja sellest tulenevates õigusaktides sätestatud erastamise eeltoiminguid. Kohaliku omavalitsuse poolt teostatavad eeltoimingud on reguleeritud Vabariigi Valitsuse 06. novembri 1996 määrusega nr 267 kinnitatud „Maa ostueesõigusega erastamise kord“ punktides 13-19.
OÜ Taavi (registrikood 10285564) on esitanud Haapsalu Linnavalitsusele 28.02.2006 avalduse Haapsalu linna piires Kiltsi tee 1 asuva 14,7 ha suuruse raudtee teenindusmaa ostueesõigusega erastamiseks. Raudtee rajatised Kiltsi tee 1 on OÜ Taavi omandanud vastavalt 28.02.2006 ehitise müügilepingule (notari ametitoimingute raamatu registri nr 1048). Raudtee ehitiste juurde kuuluvale maaüksusele asukohaga Kiltsi tee 1 on Haapsalu Linnavolikogu 28.08.2009 otsusega nr 288 „Üldplaneeringut muutva detailplaneeringu kehtestamine (Kiltsi tee 1, Haapsalu)“ kehtestatud detailplaneering, mis on jaganud Kiltsi tee 1 maaüksuse kaheksaks eraldi krundiks. Haapsalu Linnavalitsuse  16.09.2009 korraldusega nr 480 „Maaüksuse aadresside kinnitamine“ on planeeritud  krundile, positsiooni nr  4 (suurus 10276 m2), määratud koha-aadressiks Raudteetammi tee maatükk 4, Haapsalu, Läänemaa. Maareformi seaduse § 22 lg 1 alusel saavad ostueesõigusega maad erastada isikud, kellel on õigus osta maad ehitise omanikuna. Seega eeldab maa ostueesõigusega erastamine ehitise olemasolu. Ehitusseaduse kohaselt on ehitis  aluspinnaga kohtkindlalt ühendatud ja inimtegevuse tulemusel ehitatud terviklik asi. Ehitised jagunevad hooneteks ja rajatisteks (ehitusseadus § 2 lg 1). Hoone on katuse, siseruumi ja välispiiretega ehitis (ehitusseadus § 2 lg 2). Rajatis on ehitis, mis ei ole hoone (ehitusseadus § 2 lg 3). Vastavalt maareformi seaduse § 6 lg 3 on hoone või rajatis maareformi seaduse tähenduses maapinnaga püsivalt ühendatud ehitis ehitusseaduse tähenduses, samuti lõpetamata ehitis ja ehitise püstitamiseks seaduslikus korras väljaantud ehitusluba. Raudteeseaduse § 3 p 2 kohaselt on raudtee maatükiga püsivalt ühendatud rajatis, mille olulised osad on muldkeha ja sellele toetuv tee pealisehitis, mis koosneb rööbastest, pöörmetest, liipritest ja ballastist. Raudteetammi tee maatükil 4 asub enamus osas raudtee muldkeha, millel puudub pealisehitis s.t. rööpad, pöörmed ja liiprid. Maaüksust läbib raudteelõik, mis ühendab jaamateed depoohoonega. Raudteelõik on nähtud ette säilitada, millele seatakse servituut. Detailplaneeringuga on positsiooni nr 4 krundile nähtud ette avalik sõidutee, mis ühendab Lihula maanteed Kiltsi teega, samuti annab võimaluse Oja tänavalt suunduda  planeeritud teele. Muldkeha, millelt on eemaldatud rööpad, pöörmed ja liiprid, pole enam raudtee ega seega ka mitte rajatis raudteeseaduse mõistes. Maaüksusel asuvat raudtee muldkeha ei ole võimalik sihtotstarbeliselt kasutada. Raudtee muldkeha pole võimalik kasutada raudteena. Sihipärasest kasutusest väljalangenud rajatise juurde pole maareformi seaduse § 6 lg 3 tähenduses võimalik krunti (teenindusmaad) erastada. Raudtee muldkeha ei vasta ehitusseaduse § 2 lg 1 ja maareformi seaduse § 6 lg3 ja 31 ehitistele esitatud nõuetele. Seega puudub OÜ Taavi´l õigus planeeritud krundi, positsiooni nr 4, koha-aadressiga Raudteetammi tee maatükk 5, suurusega 77613 m2, maa ostueesõigusega erastamiseks. Ülaltoodud põhjustel pole linnavalitsusel võimalik õigusaktidega ettenähtud maa ostueesõigusega erastamise eeltoiminguid teostada ega “Maa ostueesõigusega erastamise korra” punkti 15 kohast otsust vastu võtta.
Arvestades eeltoodut, vaadanud läbi OÜ Taavi poolt esitatud avalduse (28.02.2006 nr 5.3-1.5/1238), Maa-ameti selgitused (06.03.2006 kiri nr 4.1-4/1456), Tallinna Ringkonnakohtu kohtuotsuse (18.02.2008 haldusasi nr 3-07-439) ja juhindudes maareformi seaduse § 22 lg, ehitusseaduse § 2, raudteeseaduse § 3 p 2, Eesti Vabariigi Valitsuse 06.11.1996 määrusest nr 267 “Maa ostueesõigusega erastamise kord”, kohaliku omavalitsuse korralduse seaduse § 6 lg 3 p 1, § 30 lg 1 p 3, Haapsalu põhimääruse § 35 lg 1 p 2 ja haldusmenetluse seadusest Haapsalu Linnavalitsus

k o r r a l d a b:

1.	Keelduda maaüksuse, asukohaga Raudteetammi tee maatükk 4, Haapsalu, Lääne maakond, pindalaga 10276 m2, ostueesõigusega erastamisega osaühing Taavi (registrikood 10285564, koha-aadress Ehitajate tee 4, Uuemõisa alevik, Ridala vald, Läänemaa) nimele õigusaktides ettenähtud eeltoimingute tegemisest.
2.	Korraldus teha Osaühingule Taavi (Raudtee tn 16, 90506 Haapsalu) teatavaks korralduse koopia saatmisega väljastusteatega posti teel ja maakorraldusosakonna juhatajale (A.Ulm).
3.	Korraldus jõustub teatavakstegemisest.
4.	Korraldus avalikustada väljapanekuga linnavalitsuse fuajees.
5.	Käesoleva korralduse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul korralduse teatavakstegemisest.

Ingrid Danilov
Linnapea  				Erko Kalev
				Linnasekretär